'A Christmas Carol' is terug in Jhb | Netwerk24
Deur AJ Opperman 25 November 2019 14:12
VR Theatrical se gewilde produksie van die toneelstuk A Christmas Carol spog vanjaar met 'n nuwe rolverdeling en regisseur.
A Christmas Carol is eersdaags terug op die planke in Johannesburg.
Charlie Bouguenon en Amber Burnhams vertolk die karakters in dié verhoogverwerking van Charles Dickens se klassieke novelle.
Jaco van Rensburg is die regisseur.
Dit word van 4 Desember tot 5 Januarie in Pieter Toerien se Studio-teater by Montecasino in Johannesburg vir die derde opeenvolgende jaar aangebied.
"Vandat ek kan onthou was ek mal oor Charles Dickens se storie," sê Bouguenon, wat die rol van Ebenezer Scrooge vertolk.
"Ek het as kind die oorspronklike storie gelees. Die klassieke taalgebruik is vir my pragtig. Dis vir my lekker om met so 'n stuk na die verhoog terug te keer."
Voor vanjaar was hy in 2016 laas op die verhoog.
Bouguenon het vroeër vanjaar opgetree in die toneelstuk Brutal Legacy gegrond op die voormalige Morning Live-aanbieder Tracy Going se gelyknamige memoire, sowel as in die klug Aaptwak wat op die Innibos Laeveld Nasionale Kunstefees in Mbombela gedebuteer het.
"En nou is ek in A Christmas Carol wat so ryk is aan verbeelding. Ek leef myself in met die lees van die teks."
In die storie word Ebenezer Scrooge, skatryk, maar arm van gees, deur die spook van sy voormalige sakevennoot besoek, sowel as die spoke van Kersfees.
"Dit gryp jou aan die hart," sê Bouguenon.
"Dit is die transformasie van 'n karakter wat 'n mens boei. Verbeel jou jy kry die kans om deur 'n spook uit jou verlede besoek te word."
Burnhams vertolk verskeie karakters.
Van Rensburg, vervaardiger by VR Theatrical, neem die regie oor by Elizma Badenhorst wat dit die vorige twee jaar behartig het.
"Die produksie is basies onveranderd," sê Van Rensburg. "Hier en daar is 'n musiek-oomblik bygevoeg en daar is 'n bietjie nuwe animasie, maar die oorspronklike regie van Elizma gaan ek heropvoer.
"Ek dink mense geniet die storie omdat dit oor die feestyd gaan, en ek dink dis iets wat mense met ander mense wil deel."